CELEX: 32014D0306
Language: hu
Date: 2014-05-13 00:00:00
Title: 2014/306/EU: A Tanács határozata ( 2014. május 13. ) az Európai Unió és a Seychelle Köztársaság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvnek az Európai Unió nevében történő megkötéséről

29.5.2014   
            
            
               HU
            
            
               Az Európai Unió Hivatalos Lapja
            
            
               L 160/4
            
         A TANÁCS HATÁROZATA
   (2014. május 13.)
   az Európai Unió és a Seychelle Köztársaság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvnek az Európai Unió nevében történő megkötéséről
   
      (2014/306/EU)
   
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikkére, összefüggésben a 218. cikke (6) bekezdésének a) pontjával és a 218. cikke (7) bekezdésével,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:
   
               (1)
            
            
               A Tanács az 1562/2006/EK rendelet (1) elfogadásával 2006. október 5-én jóváhagyta az Európai Közösség és a Seychelle Köztársaság között létrejött halászati partnerségi megállapodást (2) (a továbbiakban: a megállapodás).
            
         
               (2)
            
            
               A megállapodással előírt halászati lehetőségeket és pénzügyi hozzájárulást egy jegyzőkönyv (3) határozta meg. A legutóbbi jegyzőkönyv 2014. január 17-én lejár.
            
         
               (3)
            
            
               Az Unió tárgyalásokat folytatott a Seychelle Köztársasággal egy, a megállapodással előírt halászati lehetőségek és pénzügyi hozzájárulás megállapításáról szóló új jegyzőkönyvről (a továbbiakban: az új jegyzőkönyv).
            
         
               (4)
            
            
               A 2014/5/EU tanácsi határozatnak (4) megfelelően az új jegyzőkönyvet aláírták, és azt 2014. január 18-ától ideiglenesen alkalmazzák.
            
         
               (5)
            
            
               A megállapodás létrehozott egy vegyes bizottságot, amelynek feladata a megállapodás végrehajtásának ellenőrzése. Ezenkívül a vegyes bizottság – a jegyzőkönyvvel összhangban –jóváhagyhatja a jegyzőkönyv bizonyos módosításait. Az ilyen módosítások jóváhagyásának elősegítése érdekében a Bizottságot helyénvaló felhatalmazni arra, hogy meghatározott feltételek teljesülése esetén a módosításokat egyszerűsített eljárás keretében hagyja jóvá.
            
         
               (6)
            
            
               Az Uniónak érdeke, hogy a megállapodás végrehajtására olyan jegyzőkönyv révén kerüljön sor, amely megállapítja a halászati lehetőségeket és a pénzügyi hozzájárulást, valamint meghatározza a Seychelle Köztársaság vizein folytatott felelősségteljes és fenntartható halászat előmozdításának feltételeit.
            
         
               (7)
            
            
               Az új jegyzőkönyvet jóvá kell hagyni,
            
         ELFOGADTA EZT A HATÁROZATOT:
   1. cikk
   Az Európai Unió és a Seychelle Köztársaság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvet (a továbbiakban: a jegyzőkönyv) a Tanács az Unió nevében jóváhagyja (5).
   2. cikk
   A jegyzőkönyv 16. cikkében előírt értesítést az Unió nevében a Tanács elnöke teszi meg.
   3. cikk
   A mellékletben meghatározott rendelkezéseknek megfelelően és az ott szereplő feltételek mellett a Bizottság felhatalmazást kap arra, hogy az Unió nevében jóváhagyja a jegyzőkönyvnek a vegyes bizottság keretében elfogadott módosításait.
   4. cikk
   Ez a határozat az Európai Unió Hivatalos Lapjában való kihirdetését követő napon lép hatályba (6).
   
      Kelt Brüsszelben, 2014. május 13-án.
      
         
            a Tanács részéről
         
         
            az elnök
         
         E. VENIZELOS
      
   
   
      (1)  A Tanács 1562/2006/EK rendelete (2006. október 5.) az Európai Közösség és a Seychelle-szigetek között létrejött halászati partnerségi megállapodás megkötéséről (HL L 290., 2006.10.20., 1. o.).
   
      (2)  HL L 290., 2006.10.20., 2. o.
   
   
      (3)  HL L 345., 2010.12.30., 3. o.
   
   
      (4)  A Tanács 2013. december 16-i 2014/5/EU határozata az Európai Unió és a Seychelle Köztársaság között létrejött halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyvnek az Európai Unió nevében történő aláírásáról és az ideiglenes alkalmazásáról (HL L 4., 2014.1.9., 1. o.)
   
      (5)  A jegyzőkönyvet a HL L 4., 2014.1.9., 3. o. számában hirdették ki az aláírására vonatkozó határozattal együtt.
   
      (6)  A jegyzőkönyv hatálybalépésének napját a Tanács Főtitkársága teszi közzé az Európai Unió Hivatalos Lapjában.
   
      MELLÉKLET
      Az Unió álláspontjának a vegyes bizottságban történő kialakítására vonatkozó felhatalmazás hatálya és az ehhez kapcsolódó eljárás
      
                  1.
               
               
                  A Bizottság felhatalmazást kap arra, hogy tárgyalásokat folytasson a Seychelle Köztársasággal és – adott esetben – az e melléklet 3. pontjának megfelelően megállapodjon a jegyzőkönyvnek a következők tekintetében történő módosításáról:
                  
                              a)
                           
                           
                              a halászati lehetőségek felülvizsgálata a jegyzőkönyv 5. cikke (1) bekezdésének megfelelően;
                           
                        
                              b)
                           
                           
                              az ágazati támogatás módjai a jegyzőkönyv 3. cikkének megfelelően;
                           
                        
                              c)
                           
                           
                              a hajómegfigyelési rendszerrel (VMS) kapcsolatos műszaki szabályok felülvizsgálata a jegyzőkönyv 8. függeléke 9. pontjának megfelelően, valamint hasonló technikai rendelkezések felülvizsgálata a jegyzőkönyv 5. cikke (3) bekezdésének megfelelően.
                           
                        
            
                  2.
               
               
                  A megállapodás keretében létrehozott vegyes bizottságban az Unió:
                  
                              a)
                           
                           
                              a közös halászati politika keretében meghatározott uniós célkitűzésekkel összhangban lép fel;
                           
                        
                              b)
                           
                           
                              a közös halászati politika külpolitikai vetületéről szóló bizottsági közleményről szóló 2012. március 19-i tanácsi következtetésekkel összhangban végzi tevékenységét;
                           
                        
                              c)
                           
                           
                              olyan álláspontokat mozdít elő, amelyek összeegyeztethetők a regionális halászati gazdálkodási szervezetek által elfogadott vonatkozó szabályokkal.
                           
                        
            
                  3.
               
               
                  Amennyiben a vegyes bizottság ülésének napirendjén egy, a jegyzőkönyvnek az 1. pontban említett módosításait érintő határozat elfogadása szerepel, minden szükséges lépést meg kell tenni annak érdekében, hogy az Unió nevében kifejtett álláspont figyelembe vegye a Bizottsághoz eljuttatott legfrissebb statisztikai, biológiai és egyéb idevágó információkat.
                  Ebből a célból, a fenti információk alapján a Bizottság szolgálatai – elegendő idővel a vegyes bizottság adott ülése előtt – megküldik az Unió tervezett álláspontjának konkrét részleteit rögzítő előkészítő dokumentumot a Tanácsnak vagy a Tanács előkészítő szerveinek, vizsgálat és jóváhagyás céljából.
                  Az 1. pont a) alpontjában említett kérdéskör tekintetében a Tanács által tervezett uniós álláspontnak a jóváhagyásához minősített szavazati többség szükséges. A többi esetben az előkészítő dokumentumban megfogalmazott uniós álláspontot elfogadottnak kell tekinteni abban az esetben, ha az ellen a tagállamok blokkoló kisebbséget kitevő számban nem emelnek kifogást a Tanács előkészítő szervének valamely ülésén vagy – amennyiben ez hamarabb következik be – az előkészítő dokumentum kézhezvételétől számított 20 napon belül. Kifogás esetén az ügyet a Tanács elé kell terjeszteni.
                  Amennyiben a későbbi, többek között a konferencia helyszínén sorra kerülő ülések során nem lehetséges megállapodásra jutni az uniós álláspontról az új elemek figyelembevételét illetően, a kérdést vissza kell utalni a Tanács vagy előkészítői szervei elé.
                  A Bizottság felkérést kap arra, hogy – kellő időben – tegye meg a vegyes bizottság által meghozott határozat nyomán szükségessé váló lépéseket, adott esetben beleértve a vonatkozó határozatnak az Európai Unió Hivatalos Lapjában történő kihirdetését, valamint az e határozat végrehajtásához szükséges bármely javaslat benyújtását.